Teema: 	„Alguses oli …“:  Vanaaja loomismüüte ja arusaamu maailmakorraldusest läbi aegade
Koostaja:	Ege Lepa, Nõo Reaalgümnaasium
Töö vorm:	abimaterjal õpetajale tundide  läbiviimiseks PowerPointi esitluse abil, kuhu on lisatud arutlusülesandeid erinevatele tasemetele  varem õpitu  meenutamiseks, materjali võrdlemiseks ja edasisele viitamiseks
Aeg:	esitlus koos aruteluga  kestab kaks akadeemilist tundi (2 x 45 min)
Sihtgrupp: 	Gümnaasiumi valikkursuse „Maailma religioonid“ kuulajad, sobib ka abimaterjaliks gümnaasiumi  üldajaloo vanaaja kursuse juurde. Õpilastelt eeldatakse oskust usulisi sümboleid demütologiseerida ja näha nende laiemat tähendust (J.W. Fowleri individuatiiv-reflektiivne usk, J. Piaget formaalsete kognitiivsete operatsioonide tase)

Mida õpilased peaksid varem teadma?
	Eeldatavalt on põhikoolist omandatud üldised teadmised Mesopotaamia  ja Kreeka ajaloo eripärade ja üldjoonte kohta (enne vastava kosmoloogia juurde asumist tuletasin mõlemas tunnis mõne minuti jooksul poliitilise ajaloo põhijooned meelde).

Tundide eesmärgid: õpetusega taotletakse, et õpilane …
1.	analüüsib  jõukohaseid religioosseid tekste;
2.	mõistab, et religioossus on seotud ajalooliste jm teguritega;
3.	tunneb erinevaid maailma seletamise võimalusi;
4.	suudab arutleda erinevate maailmavaateliste küsimuste üle;
5.	toob välja religioonide sarnasusi ja erinevusi.

Eeldatavad tulemused: tundides aktiivselt osalenud õpilane …
1.	teab Mesopotaamia ja Kreeka loomismüütide peajooni;
2.	oskab võrrelda loomismüütide iseloomulikke jooni ja märgata vastastikuseid mõjusid;
3.	teab Mesopotaamia ja Kreeka ajaloo põhijooni ja loodusolusid ning nende mõju loomismüütidele;
4.	tunneb teemakohast terminoloogiat;
5.	tunneb huvi erinevate religioossete maailmatekke seletuste vastu ja suudab neid analüüsida ja võrrelda.

Üldised märkused:
•	Gümnaasiumis valikkursuse tunnis tegelesin Mesopotaamia ja Kreeka kosmoloogiaga kaks tundi ja tõin sinna kõrvale materjali lõppu lisatud suurusundite näiteid, lisaks näiteid Egiptuse usundist ja viikingite usundist.
•	Esimest tundi alustasime aruteluga, milliseid loomismüüte ja algelemente nad suudavad meenutada / teavad / välja pakuvad.
•	Joonistasime mõlema kosmoloogia kohta vihikusse skeemid ja võrdlesime neid.
•	Teise tunni lõpus esitasime nii palju sarnasusi ja erinevusi kahe müüdi kohta, kui suutsime. 
•	Teema lõpetamiseks võib kirjutada essee  „Kolmnurkade kolmnurkne Jumal: kas ja kuidas reaalsus mõjutab rahvaste loomislugusid?“.
•	Selle materjali baasil võib anda loomingulise ülesande kirjutada oma kosmoloogia või jagada õpilased näiteks viide gruppi maailmajagude põhjal või mandrite põhjal ning lasta neil ka eraldi või grupina üks kosmoloogia kirjutada.
•	Aja puudumisel on selliselgi kujul lugu jutustades ja õpilastega arutades huvitav eri uskumusi selle kohta, millest inimesed on tehtud ja miks nii arvatakse. Jõudu ja julgust kasutamisel!